作者:王維
標題:偶然作六首
內容:楚國有狂夫，茫然無心想。散發不冠帶，行歌南陌上。孔丘與之言，仁義莫能獎。未嘗肯問天，何事須擊壤。複笑采薇人，胡為乃長往。田舍有老翁，垂白衡門裡。有時農事閑，鬥酒呼鄰裡。喧聒茅簷下，或坐或複起。短褐不為薄，園葵固足美。動則長子孫，不曾向城市。五帝與三王，古來稱天子。干戈將揖讓，畢竟何者是。得意苟為樂，野田安足鄙。且當放懷去，行行沒餘齒。日夕見太行，沉吟未能去。問君何以然，世網嬰我故。小妹日成長，兄弟未有娶。家貧祿既薄，儲蓄非有素。幾回欲奮飛，踟躕複相顧。孫登長嘯臺，松竹有遺處。相去詎幾許，故人在中路。愛染日已薄，禪寂日已固。忽乎吾將行，寧俟歲雲暮。陶潛任天真，其性頗耽酒。自從棄官來，家貧不能有。九月九日時，菊花空滿手。中心竊自思，儻有人送否。白衣攜壺觴，果來遺老叟。且喜得斟酌，安問升與鬥。奮衣野田中，今日嗟無負。兀傲迷東西，蓑笠不能守。傾倒強行行，酣歌歸五柳。生事不曾問，肯愧家中婦。趙女彈箜篌，複能邯鄲舞。夫婿輕薄兒，鬥雞事齊主。黃金買歌笑，用錢不複數。許史相經過，高門盈四牡。客舍有儒生，昂藏出鄒魯。讀書三十年，腰間無尺組。被服聖人教，一生自窮苦。老來懶賦詩，惟有老相隨。宿世謬詞客，前身應畫師。不能捨餘習，偶被世人知。名字本皆是，此心還不知。